Jehans de Chessey, cheualiers, baillif ma dame de Flandres en sa terre de Bourgoigne, a préuost d’Arbois, a maire de Chaingim et ès serians des diz luef, salut. Venuz sunt à nous li proudomes et escheuins d’Arbois, et nous ont mostrez unes lectres seelées du seel à signour de Vaudrey, nostre deuantier bailliz, èsquelles se contient que, per le consoil de ma dicte dame, ill a ordonez que tuit préuost ou lour comandement, si tout qui haront fait aiourner acons des habitans d’Arbois et des appertenences pour demander lour emendes en jugement, et il lur ont responduz vne fois: «Nous vous abandonons [F° ljj, v°] nous gaiges pour paier ce que nous vous deuons, et sumes prest de jurer sus saint euuangile de vous paier à plus tout que nous porrons, à nostre pouhoir,» et dois en qui en auant autrefoiz li diz préuost ne lours comandement ne les pouhent plus aiorner, ne arester, ne plus prandre, quar enxi l’ont li dit habitans vsé et acostumez, si come ill ent hont informez nostre deuantier baillif. Et per maintenant Guillame Chapelaim, Guillame de Pupellin, Jeham Blaysier et plusours autres font tout lou contraire et ne volent obahir ès lettres de nostre deuantier baillif, si comme nous ha estez rapourtez. Se nous est hehuz suppliez, en non et pour les quatre proudomes et escheuins d’Arbois, que nous les chouses dessus dictes et vne chescune d’icelles vuillisiens, fehissiens garder, tenir et acomplir, et per nostre soirement, en gardant lour bones costumes ancienes. Pour ce est il que nous vous mandons et comandons à touz ensamble et à hun chescun per soy, que per maintenant gouuernez, et à touz autres officiers que per lou temps avenir gouuerneront, que vous ès quatre proudomes d’Arbois et ès habitans du dit luef, et sus quanque vous pouhez meffaire desob ma dicte dame, vous tenois et gardois fermement les chouses dessus dictes, sens riens faire à contraire. Et se vous ou autres faciez le contraire, [F° lijj, r°] nous ne volons point que li diz habitans ou aucuns d’yceux obaïssent de riens à vous en celx caux, mais aiornez les per deuant nous, à l’esise pour lour faire raison. Donné à Chissey, sob nostre seel pendant mis en ces présentes lettres, lou mardi après lou dyemenche que l’on chante en sainte église reminiscere, l’an mil trois cent cinquante et cinq. Et prenez, s’i vous plait, la copie de ces lectres et ès proudomes rendez le original. Donné come dessus.